L’Agència Catalana de l’Aigua (ACA) rectifica i el tram final de la Muga i el del Llobregat (BCN) tindran un cabal ecològic mínim garantit, el que es considera imprescindible perquè el riu pugui seguir tenint vida. Això vol dir que, en cap cas, es poden quedar secs; una circumstància que no s’assegurava en el primer esborrany del document que regularà els cabals dels rius catalans fins el 2021.

Aquest document, que s’anomena Pla de Gestió del districte de conca fluvial de Catalunya 2016-2021, s’ha fet a partir d’un pla anterior del 2006 (Pla Sectorial de Cabals de Manteniment, PSCM) que fixava uns cabals de manteniment de rius considerablement més alts que els que ara s’aprovaran però que mai s’han arribat a aplicar perquè, segons l’ACA, mai es van redactar els reglaments que els havien de portar a la pràctica.

El director de l’ACA, Jordi Agustí, ha explicat que ara sí que es passa a la pràctica però, això sí, fixant uns cabals que són el 60% dels previstos ara fa 10 anys –“més ajustat a la realitat”- per tots els rius. Serà el règim que regirà el Ter, per exemple. Però el primer redactat del pla 2016-2021 tenia dues excepcions, els trams finals de la Muga i el Llobregat, als que no s’assignava un cabal ecològic mínim.

L’ACA ja havia explicat que això era així perquè ni un riu ni l’altre disposaven de cabal suficient ni maneres d’obtenir-lo (el pantà de Darnius i Boadella no té gran capacitat) si no era a canvi de fer una gran despesa econòmica, un aspecte que la Directiva Marc de l’Aigua accepta com a eximent per renunciar a l’objectiu declarat d’aquesta norma superior d’augmentar la quantitat i la qualitat de les aigües que baixen pels nostres rius.

Les entitats ecologistes de seguida van dir que presentarien al·legacions perquè entenien que això volia dir que, en un cas extrem, tant la Muga com el Llobregat es podrien arribar a quedar sense cabal “i seria legal”.

No ha passat mai, “encara que, en la situació actual podria passar ara mateix perquè no hi ha garantit cap cabal enlloc”, diu Agustí, però “després de reunir-nos amb els grups ecologistes vam entendre que la lectura que ells feien, tot i que molt estricta… era certa” i es va pactar un mínim de cabal, que serà inferior al dels altres rius (40% del que deia el PSCM del 2006).

Agustí diu que a partir del 2021 –quan s’haurà de tornar a revisar el pla de gestió de les conques- tornaran a evaluar si els cabals que ara es fixaran s’han d’augmentar o no i està convençut que, a la llarga, “amb una major cultura de l’estalvi d’aigua” es podran garantir un cabal mínim superior a l’actual.

El nou pla de gestió de conques, en canvi, no diu res del transvassament del Ter.